FI Euroopan unionin virallinen lehti C 108/14

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 108/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TERRE AURUNCHE”

EY-N:o: IT-PDO-005-0571-21.11.2006

SMM ( ) SAN ( X )

1. Nimi:

”Terre Aurunche”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.5 – Öljyt ja rasvat

3.2 Kuvaus 1 kohdassa nimetystä tuotteesta:

Ekstra-neitsytoliiviöljyn ”Terre Aurunche” on oltava peräisin yksinomaan seuraavista kotoperäisistä lajikkeista muodostuvista oliivitarhoista:

a) ”Sessana” – vähintään 70 %;

b) ”Corniola”, ”Itrana” ja ”Tenacella” – enintään 30 %.

Sessana-lajike on peräisin tuotantoalueelta (se on nimetty tuotantoalueen suurimman kunnan Sessa Auruncan kunnan mukaan); muut lajikkeet, joiden osuus on vähäisempi, ovat peräisin lähialueilta ja osa aikojen myötä vakiintunutta tärkeää kotoperäistä viljelyperintöä.

Kulutukseen saatettaessa Terre Aurunche -ekstra-neitsytoliiviöljyllä on oltava seuraavat fysikaaliset, kemialliset ja aistinvaraiset ominaisuudet:

Väri: oljenkeltaisesta voimakkuudeltaan vaihtelevaan vihreään;

Aistinvaraiset ominaisuudet: Indikaattori Mediaani (2) Puutteet 0 Oliiviaromi 3–7 Karvaus 3–7 Pistävyys 3–7 Artisokka 2–4 Manteli 1–3

Kemiallis-fysikaaliset ominaisuudet: Happopitoisuus (%) : enintään 0,60; Peroksidiluku mEq O2/kg. : enintään13; Spektrofotometria UV K232 : enintään 2,10; Polifenolien kokonaispitoisuus : vähintään 130 mg/kg.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Terre Aurunche -ekstra-neitsytoliiviöljyn valmistukseen käytettävien oliivien viljelyn, öljyn tuotannon ja puristamisen on tapahduttava yksinomaan 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Terre Aurunche -ekstra-neitsytoliiviöljy on saatettava kulutukseen lasitetusta terrakotasta, lasista tai pellistä valmistetuissa pakkauksissa taikka yksittäisannospakkauksissa.

Tuote voidaan pakata maantieteellisen alueen ulkopuolella, edellyttäen että se tapahtuu 20 päivän kuluessa siitä, kun valvontaelin on antanut tiedoksi tekemiensä fysikaalisten, kemiallisten ja aistinvaraisten tarkastusten tulokset. Näin taataan loppukuluttajalle Terre Aurunche -oliiviöljyn ominaisuuksien ja erityisesti tuotteelle ominaisten artisokan ja mantelin vivahteiden säilyminen myös kuljetuksen jälkeen.

3.7 Merkintöjä koskevat erityiset säännöt:

Pakkauksen etiketissä on ehdottomasti oltava seuraavat tiedot: Suojatun alkuperänimityksen ”Terre Aurunche” nimi merkittynä selkein ja lähtemättömin kirjaimin, joiden väri poikkeaa selvästi etiketin pohjaväristä, ja siten, että se erottuu selvästi kaikista muista etiketissä olevista voimassa olevassa lainsäädännössä edellytetyistä tiedoista. Tunnus, joka muodostuu ympyrästä, jonka sisällä on nimen lisäksi kuvattuna meren ja auringossa kylpevien vuorten välissä sijaitsevan tyypillisen maiseman keskellä kulkeva silta. Suojattuun alkueränimitykseen ”Terre Aurunche” ei saa lisätä muita määreitä (tipo, gusto, uso, selezionato, scelto jne.). Myös viittaukset eritelmän nimenomaisista määräyksistä poikkeaviin maantieteellisiin käsitteisiin ovat kiellettyjä. Maatilojen, yritysten ja jalostamoiden nimet tai toiminimet tai yksityiset tuotemerkit eivät saa olla luonteeltaan mainostavia tai omiaan johtamaan kuluttajia harhaan. Etiketissä on oltava tuottajan ja/tai pakkaajan nimi, toiminimi sekä tuotantovuosi. Viittaukset luonnonmukaisten tai integroitujen menetelmien mukaisesti tuotettuun öljyyn ovat sallittuja.

Tunnus:

4. Maantieteellisen alueen tarkka rajaus:

Alue, jolla oliivit tuotetaan ja suojatulla alkuperänimityksellä ”Terre Aurunche” varustettu ekstra-neitsytoliiviöljy pakataan, käsittää seuraavien Casertan maakunnassa sijaitsevien kuntien hallinnollisen alueen kokonaisuudessaan: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano ja Tora e Piccilli.

5. Yhteys maantieteelliseen alkuperään:

5.1 Maantieteellisen alueen erityisyys:

Terre Aurunche -ekstra-neitsytoliiviöljyn maantieteellisellä tuotantoalueella on menneiden geologisten kausien aikana esiintynyt Euroopan laajimpiin muinaisiin tulivuoriin kuuluvan Roccamonfinan aiheuttamia laavavirtoja, purkauksia ja tuhkasateita. Nämä olosuhteet ovat synnyttäneet melko yhtenäisen kasvualustan; lisäksi Sessana-lajiketta on aina viljelty merkittävässä määrin tällä alueella.

Näistä syistä on päätetty rajoittaa SAN-tuotteen ”Terre Aurunche” tuotantoalue Roccamonfinan muinaisten purkausten kohdealueille, joilla nykyisin viljellään ensisijaisesti Sessana-lajiketta.

Maantieteellisen alueen ilmasto on tyypillinen Välimeren puolikuiva ja lauhkea ilmasto. Sateet keskittyvät syksyyn ja talveen. Oliivinviljelyalueen päivä- ja yölämpötilojen väliset erot keväisin ja kesäisin ovat usein huomattavia, mikä johtuu Tyrrhenanmeren läheisyydestä lännessä ja lounaassa. Meren vaikutuksesta päivät ovat kuumia ja kuivia, ja aluetta idässä reunustavat Matesen ja koillisessa Mainarden vuoret puolestaan viilentävät öitä.

Geomorfologinen rakenne on sittemmin sammuneen Roccamonfinan tulivuoren aikaansaama. Paikallinen maaperä erityisesti rinteillä sijaitsevilla viljelyalueilla on syntynyt pleistoseenikauden aikaisten laavavirtojen hajoamisen ja tulivuorenpurkausten seurauksena.

Sessana on lajike, jota esiintyy erityisen paljon Terre Aurunchen tuotantoalueella. Sitä tavataan vähäisemmässä määrin myös lähialueilla. Jos lajike saa kasvaa vapaasti leikkaamattomana, se pyrkii kasvamaan pystysuuntaan, mikä leimaa voimakkaasti paikallista maisemaa. Lajikkeen alkuperä on tiiviisti sidoksissa alueeseen, ja sen nimi juontaa juurensa maantieteellisen alueen suurimman kunnan, Sessa Auruncan, nimestä.

SAN-tuotteen ”Terre Aurunche” tuotantoalueen maaperän erityisominaisuuksien ja Sessana-lajikkeen välisen yhteyden vuoksi tuote on erityisen tyypillinen tuotantoalueelle.

Myös hedelmien morfologiset ominaisuudet, lyhyet tai vähän kehittyneet lehtiruodit, antavat viljelylle ja erityisesti sadonkorjuulle aivan erityisen luonteen. Kaikkia hedelmiä ei pystytä keräämään koneellisesti, joten käsin tapahtuva sadonkorjuu on edelleen ainoa keino taata määrällisesti riittävä tulos. Tämän vuoksi hedelmät voidaan korjata erityistä varovaisuutta noudattaen sopivan kypsinä, minkä tuloksena saadaan laadullisesti arvostettua öljyä.

5.2 Tuotteen erityisyys:

Terre Aurunche -ekstra-neitsytoliiviöljy, joka tuotetaan yksinomaan kotoperäisistä lajikkeista, on alueellisesti erittäin edustava tuote Sessana-lajikkeen huomattavan osuuden vuoksi.

Terre Aurunche -ekstra-neitsytoliiviöljyssä on aistittavissa puhdas hedelmäinen aromi, jossa tuoksuu selvästi artisokka ja johon yhdistyy sopiva määrä karvautta ja pistävyyttä, ja makua pehmentää usein mantelin vivahde.

Terre Aurunche -ekstra-neitsytoliiviöljy erottuu muista myös runsaan polifenolipitoisuutensa vuoksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu ja ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä SMM):

SAN-tuotteen ”Terre Aurunche” hyväksyminen on perusteltua ekstra-neitsytoliiviöljyn erityisten aistinvaraisten ominaisuuksien vuoksi. Ne johtuvat suoraan lajikekoostumuksesta, jossa Sessana on hallitseva lajike.

Nämä ehdottomasti ainutlaatuiset ominaisuudet johtuvat tuotantoalueen lauhkeasta ilmastosta, jossa yöt ovat kuitenkin viileitä, ja tuliperäisestä, runsaasti korkealaatuisten oliivien ja oliiviöljyn tuotannon kannalta tärkeitä makro- ja mikrokivennäisaineita sisältävästä maaperästä.

Pleistoseenikauden aikaisten Roccamonfina-tulivuoren laavavirtojen ja purkausten hajoamisen seurauksena muodostunut maaperä sisältää erityisen runsaasti kaikkia maanviljelyn edellyttämiä makrokivennäisaineita. Myös vähäisempinä määrinä esiintyvät mikrokivennäisaineet, erityisesti mangaani (joka käynnistää monia entsymaattisia ja biokemiallisia prosesseja ja on ratkaisevan tärkeä useiden vitamiinien ja klorofyllin kehittymisen kannalta), magnesium (joka on edellytys klorofyllimolekyylien muodostumiselle) ja sinkki (joka auttaa kasveja hyödyntämään tehokkaammin solujen pituuskasvua edistäviä typpiyhdisteitä ja aiheuttaa Sessana-lajikkeen oliivipuiden selvästi ylöspäin suuntautuvan kasvun) tekevät yksilöidyn maantieteellisen alueen maaperästä erityisen suotuisan kasvualustan kyseisen lajikkeen viljelylle.

Myös ilmaston erityispiirteiden ansiosta tästä lajikkeesta saadut tuotteet ovat erityisen arvostettuja ja sisältävät runsaasti polifenoleja. On yleisesti tiedossa, että oliiviöljyn korkea polifenolipitoisuus johtuu tehokkaasta yhteyttämisestä ja proteiinisynteesistä. Tästä seuraa, että Sessana-lajikkeen viljelyalustassa runsaina esiintyvät mikrokivennäisaineet antavat kyseiselle lajikkeelle muita Casertan maakunnassa viljeltyjä lajikkeita korkeamman polifenolipitoisuuden.

Tuotantoalueen tuliperäisen maan erityisen suotuisa vaikutus kasvin tärkeimpiin entsymaattisiin ja biokemiallisiin prosesseihin sekä ilmaston lauhkeus ja lämpötilan vaihtelut antavat Terre Aurunche -oliiviöljylle mantelimaisen aromin ja enemmän tai vähemmän voimakkaan hedelmäisen vivahteen, jossa korostuu artisokan tuoksu.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 10.11.2005Italian tasavallan virallisen lehden numerossa 262 ehdotuksen suojatun alkuperänimityksen ”Terre Aurunche” hyväksymiseksi. Eritelmän täydellinen teksti on saatavissa internetissä joko seuraavan linkin kautta:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf tai

menemällä suoraan ministeriön kotisivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.

(2) CVr % pienempi tai yhtä suuri kuin 20.